***סיכום עונת החפירות 2019 בתל שמרון***

**בעונת החפירות 2019, התבצעו בתל שמרון חפירות בארבעה מתחמים נפרדים ברחבי האתר הגדול, ששטחו כ-200 דונם. בכל מתחם נחשפות שכבות שונות מתוך ההיסטוריה העשירה של עיר עתיקה זו.**

**בפינה הדרום-מערבית של העיר נחשפו בתים מתקופת הברונזה התיכונה – המחצית הראשונה של האלף השני לפני הספירה. בתים אלו הציגו עדויות לתעשיית מלאכת-יד שהתקיימה באותה עת, דוגמת צורפות, וסיפקו הוכחות לכך שהתושבים בחלק זה של העיר ניצלו את השדות הסמוכים לחקלאות ולגידול בקר. הבתים היו קטני-מידות, ובהם קירות דקים אשר בקושי נשאו קומת מגורים שניה. בשטח זה נמצאו גם עדויות לכך שהתושבים היו מודעים להימצאות מצע עבה של חימר טבעי ממש מתחת לבתיהם. במספר מקומות הם חפרו בורות עמוקים בתוך שכבת החימר הבזלתי במטרה לנצל את החומר למטרותיהם – לייצור כלי קרמיקה, להכנת לבני בוץ ועוד. עם הזמן האפר הרב בבתים שאנשים התגוררו בהם הצטבר ונערם, ולכד בתוכו כלי חרס, עצמות וזרעים שונים. ממצאים זעירים אלו מסייעים לנו להבין (באמצעות בדיקת רדיו-קרבון/פחמן 14) איך ומתי חיו תושבים אלו במקום.**

**בקצה המזרחי של תל שמרון, שבו נמצאת פסגתו, ביצענו שתי חפירות בשטח האקרופוליס של העיר, במטרה להבין את הרובע המורכב – והציבורי מאד - של העיר. שטח זה היה נתון תחת האיום הרב ביותר בשל ההתפתחות המודרנית – בעיקר עקב רמיסתו על ידי רכבי -שטח בשנים האחרונות ועקב שתילת עצים במאה האחרונה, אשר שורשיהם חדרו עמוק לתוך השרידים הארכיאולוגיים. אחרי שטיפלנו בבעיות אלו לאחרונה - על ידי חסימת הכניסה לרכב וכריתת כמה עצים מעל האקרופוליס – נפסק ההרס במקום והתחזקו העדויות לכך ששמרון הייתה עיר-מדינה רבת-עוצמה. בפסגת האתר – בניין ענק עם אבני-בסיס התומכות במה שהיה מבנה רב-קומתי מתקופת הברונזה התיכונה. מעט למטה משם במדרון נמצאו קירות גדולים העשויים מלבני-בוץ, הניצבים במקביל לקו-המצוק, שהיו חלק מביצורים משמעותיים. לידם מצאנו כלי חרס – בני אותה תקופה של החרסים שנמצאו בתחתית המדרון, אך מגוון הצורות האומנותיות שלהם היה שונה לחלוטין, ותאמה את מעמדם של תושבי אזור זה. תל שמרון מציע הזדמנות נהדרת ללמוד על המבנה החברתי של עיר מתקופת הברונזה התיכונה.**

**המתחם השלישי שחפרנו נמצא מחוץ לתחום הפארק הלאומי אך צמוד אליו. כאן המשכנו בעונה זו למצוא חומרים מהתקופות הפרסית וההלניסטית (המאה הרביעית עד השנייה לפני הספירה). תקופה זו שבה היה תל שמרון יישוב חקלאי - בתווך שבין האימפריה הפרסית לאימפריה ההלניסטית הגדולות – היתה תקופה מענינת. מצאנו מטמון של מטבעות מזמנו של אנטיוכוס השלישי, המעיד על הרגע שבו האתר עבר משליטת הפטולמאיים (המצרים) לשליטת הסלווקיים (הסוריים) בזמן הקרבות שבין האימפריות היווניות הגדולות. כמו כן מצאנו עדות לנטישת המחצית המערבית של העיר בעקבות כיבושיהם של המכבים.**

**במתחם הרביעי, שנמצא במרכז העיר, חשפנו בתים נוספים מהתקופה הרומית הקדומה, הזמן שבו מדברים החכמים על קהילה יהודית בשמרון. בשכונה זו מצאנו בית נוסף לזה הראשון שנמצא בחפירה ב-2017. בית זה מאופיין בחלון-קיר – מבנה שיועד לאפשר מעבר אור ואוויר בין החדרים בגליל הרומי (הוא קרוי לעתים "קיר-כורזים", על שם דוגמא שמורה היטב שנחשפה בגן לאומי כורזים). במתחם זה אנו מרחיבים בהדרגה את הבנתנו על אודות הכפר הרומאי ששכן פה.**

**כל אחד מהשטחים אשר חפרנו הרחיב את ידיעותינו על העיר כולה. בכל מתחם התגלו ממצאים יוצאי דופן, וכל אחד מהם, אנו מקווים, יתרום להבנת ההיסטוריה העשירה של עמק יזרעאל והגליל התחתון.**